Molla Wahl

Petra «Molla» Christiansen Wahl (født Goltermann 20. november 1890 i Trondheim, død 10. desember 1984 i Oslo) var en norsk forfatter, redaktør og oversetter.

Liv og virke  
Etter avlagt middelskoleeksamen gjennomførte Molla Wahl språkstudier i Hannover og ved Sorbonne. I 1918 flyttet hun til Kristiania, hvor hun i perioden 1919–1927 var redaktør for ukebladet Tidsfordriv.

Molla Wahl ble sammen med Kristen Gundelach hentet inn av Norske Hjems redaktør, Elise Stenersen, for å gjendikte de norske folkeeventyrene på rim. Disse ble utgitt som tegneserieheftene Eventyr i billeder 1 og 2 i årene 1923 og 1925, med tegninger utført av Jan Lunde.

I årene 1928–1932 var hun redaktør for bladet Film-revy i dets fem første årganger. Fra 1930 til 1936 var hun redaktør for månedsmagasinet Vår tid – utsyn over tidens meninger og begivenheter. I 1950-årene var hun redaktør for flere matbøker i regi av Alle kvinners blad, der hun i 1937 var blitt redaksjonssekretær..

I 1924 utga J. Aass Forlag tre bøker oversatt fra tysk av Molla Wahl, der den opprinnelige forfatteren ikke er angitt: Prinsessens hofdame, Komtesse Käthe og Onkel Wallwitz's testamente . Om holdningen til ukritisk bruk av utenlandsk materiale uttalte Molla Wahl at «Vi stjal jo alle sammen dengang».

I 1911 døpte hun skipet D/D Lisken fra rederiet William Hansen i Bergen. Skipet deltok i første verdenskrig.

Molla Wahl ble 20. desember 1984 bisatt fra Vestre krematoriums nye kapell.

Familie 
Molla Wahl var datter av den innflyttede tyske handelsmannen Carl Johan Goltermann og Petra Bolette Christiansen.
Hun ble 5. juni 1918 gift i Trondheim med kjemiingeniør Lars Gunstein Wahl.

Bibliografi 
 1923: Eventyr i billeder, bind 1, tegninger av Jan Lunde, rim av Kristen Gundelach og Molla Wahl, Bladkompaniet, Kristiania
 1925: Eventyr i billeder, bind 2, tegninger av Jan Lunde, rim av Kristen Gundelach og Molla Wahl, Bladkompaniet, Oslo
 1952: Alle kvinners billig mat, redaktør Molla Wahl, oppskrifter ved Signe Svilås, Gyldendal, Oslo
 1952: Alle kvinners kaker, redaktør Molla Wahl, oppskrifter ved Signe Svilås, Gyldendal, Oslo
 1954: Alle kvinner baker – 1953–1954, redaktør Molla Wahl, oppskrifter ved Signe Svilås, Alle kvinners blad, Oslo
 1955: Alle kvinners smørbrød, redaktør Molla Wahl, oppskrifter ved Signe Svilås, Alle kvinners blad, Oslo

Referanser

Kilder 
 

Norske forfattere
Norske barnebokforfattere
Norske redaktører
Norske oversettere
Personer fra Trondheim kommune